Il-kumpanija tat-teknoloġija Whatsapp qiegħda twissi lil dawk li jużaw is-servizz tagħha biex joqogħdu attenti minn messaġġi ta' frodi. Skont rapport ta' Sky News, numru ta' frodisti qegħdin jibagħtu messaġġi taparsi huma mingħand ħabib tal-vittma. F'dawn il-messaġġi, jingħad li min bagħtu għandu bżonn l-għajnuna. F'xi każijiet qegħdin jintalbu anke ammonti ta' flus. Dawn il-frodisti jitolbu li l-vittma tibgħat lura numru tal-PIN, li permezz tiegħu jkunu jistgħu jaċċessaw il-kont tal-istess vittma. Fi stqarrija, kelliem għal Whatsapp avża li jekk persuna tirċievi messaġġ suspettuż, din għandha ċċempel biex tivverifika li l-persuna li bagħtet il-messaġġ mhijiex scammer. Skont ir-rapport ta' Sky News, tnediet kampanja ta' għarfien minn WhatsApp u l-organizzazzjoni National Trading Standards (NTS) biex jinfurmaw lin-nies dwar dawn l-attentati ta' frodi. Louise Baxter, li tirrappreżenta lill-organizzazzjoni NTS, qalet li f'dawn l-aħħar xhur in-numru ta' nies li sfaw vittma ta' frodi simili qiegħed jiżdied. Dan minħabba li l-messaġġi jservu biex jimmanipulaw lil min ikun irid jgħin lil ħaddieħor.